**Thomas "Tom" Bissett** (s. 13. maaliskuuta 1966 Seattle, Washington, Yhdysvallat) on yhdysvaltalainen entinen jääkiekkoilija, pelipaikaltaan vasen laitahyökkääjä. Hän laukoi oikealta ja pelasi uransa aikana Pohjois-Amerikan lisäksi myös Ruotsissa, Sveitsissä, Saksassa ja Suomessa.

Ura
---

### Seuraura

#### Pohjois-Amerikassa

Bissett pelasi kauden 1984–1985 USHL-joukkue Waterloo Black Hawksissa, jossa hän oli 103 tehopisteellään koko sarjan pistepörssin kärkinimiä. Vuodet 1985–1989 Bissett pelasi Michigan Techin yliopistojoukkueessa. Ensimmäisen siellä vietetyn kauden jälkeen Detroit Red Wings varasi hänet 211. pelaajana NHL:n varaustilaisuudessa 1986. Bissett teki Michigan Techissä kausi kaudelta enemmän tehopisteitä. Viimeisellä kaudellaan 1988–1989 hän oli tehoilla 19+28=47 joukkueen paras maalintekijä sekä toiseksi paras pistemies Shawn Harrisonin jälkeen. Bissett pelasi keväällä 1989 myös viiden ottelun verran Detroit Red Wingsin farmijoukkue Adirondack Red Wingsissä, AHL:ssä.

Kaudeksi 1989–1990 Bissett siirtyi Detroit Red Wingsin organisaatioon, mutta hänen ensimmäinen kautensa jäi hyvin rikkonaiseksi. Bissett pelasi vain 16 AHL-ottelua ja hän haki myös viiden ottelun verran pelituntumaa ECHL-joukkue Hampton Roads Admiralsista. Kaudella 1990–1991 Bissett oli Adirondackin toiseksi paras pistemies ja maalintekijä Bill McDougallin jälkeen tehoilla 44+38=82. Hän sijoittui koko AHL:n maalipörssissä viidenneksi. Bissett pelasi kauden aikana myös viisi NHL-ottelua Detroitissa jääden niissä ilman tehopisteitä.

#### Euroopassa

Kaudeksi 1991–1992 Bissett siirtyi Eurooppaan ja Ruotsin Elitserienissä pelaavan Brynäs IF:n riveihin. Hän oli tehoilla 25+15=40 joukkueen paras maalintekijä sekä toiseksi paras pistemies Jan Larssonin jälkeen. Bissett sijoittui koko Elitserienin maalipörssissä kolmanneksi. Pistepörssissä hän sijoittui kymmenenneksi MODO Hockeyn Markus Näslundin kanssa. Kaudella 1992–1993 Bissett oli tehoilla 21+11=32 Brynäsin paras pistemies ja maalintekijä. Hän sijoittui Elitserienin maalipörssissä viidenneksi Leksands IF:n Greg Parksin kanssa. Bissett voitti myös koko Elitserienin kevään 1993 pudotuspelien maalipörssin seitsemällä osumallaan. Hän voitti kauden päätteeksi Ruotsin-mestaruuden.

Bissett siirtyi kaudeksi 1993–1994 Sveitsin toiseksi korkeimmalle sarjatasolle Nationalliga B-joukkue SC Rapperswil-Jonaan. Hän oli tehoilla 24+27=51 joukkueen paras pistemies ja nosti Rapperswil-Jonan Sveitsin pääsarjaan, Nationalliga A:han kaudeksi 1994–1995. Bissett oli tehoilla 15+15=27 nousijajoukkueen paras syöttäjä ja toiseksi paras pistemies. Kaudella 1995–1996 hän edusti peräti neljää joukkuetta kolmessa eri maassa. Bissett aloitti AHL-joukkue Houston Aerosissa, jonka jälkeen hän palasi Sveitsiin ja siirtyi Nationalliga B:n HC La Chaux-de-Fondsiin. Suurimman osan kaudestaan Bissett pelasi kuitenkin Saksan toiseksi korkeimmalla sarjatasolla TuS Geretsriedin riveissä. Hän pelasi myös yhden DEL-ottelun ESV Kaufbeurenissa. Bissett pelasi AHL-visiittinsä jälkeen koko loppu-uransa Euroopassa.

Kaudeksi 1996–1997 Bissett siirtyi SM-liigajoukkue Helsingin IFK:hon. Kausi sujui kuitenkin koko joukkueelta heikosti HIFK:n jäätyä pudotuspelien ulkopuolelle. Bissettillä ei myöskään ollut kovin hyvät suhteet päävalmentaja Mike Eavesiin. Hän palasi kaudeksi 1997–1998 Keski-Eurooppaan ja siirtyi DEL-joukkue Rosenheim Starbullsin joukkueeseen. Loppukaudesta hän palasi pelaamaan Nationalliga A:ta Rapperswil-Jonaan.

Bissett palasi kaudeksi 1998–1999 Brynäsiin. Hän voitti 40 osumallaan ylivoimaisesti koko Elitserienin maalipörssin. Bissett jäi vain kahden maalin päähän liigan kaikkien aikojen yhden kauden maaliennätyksestä, jonka Färjestads BK:n Håkan Loob teki 42 osumallaan kaudella 1982–1983. Pistepörssissä Bissett sijoittui tehoilla 40+12=52 kolmanneksi joukkuetoverinsa Ove Molinin sekä AIK IF:n Stefan Gustavsonin kanssa ja hän voitti kauden päätteeksi Ruotsin-mestaruuden. Kaudella 1999–2000 Bissett voitti tehoilla 15+37=52 Brynäsin sisäisen piste- ja syöttöpörssin ja sijoittui Elitserienin pistepörssissä kolmanneksi. Hän edusti joukkuetta kauden aikana myös EHL:ssä.

Osaksi iän myötä Bissettin tehot Brynäsissä vähenivät kausi kaudelta. Kaudella 2000–2001 hän oli joukkueen paras maalintekijä ja toiseksi paras pistemies sekä runkosarjassa tehoilla 21+17=38 että pudotuspeleissä tehoilla 3+1=4. Kaudella 2001–2002 Bissett teki aiempiin kausiinsa nähden vaivaiset 29 tehopistettä ja hän sai neljän Brynäsissä vietetyn kauden jälkeen etsiä seuraavaksi kaudeksi uuden seuran. Bissett sai hyvän tarjouksen toisesta Elitserien-seurasta, mutta Brynäsin johto kuitenkin vaati niin kovaa siirtosummaa, ettei siirto voinut toteutua. Seura jätti ainoaksi vaihtoehdoksi, että Bissett olisi itse ostanut oikeutensa, jos halusi siirtyä. Hän sai useita tarjouksia Etelä-Eurooppaa myöten, mutta päätti siirtyä try-outille SM-liigajoukkue Tapparaan lokakuussa 2002. Bissett sai kuuden ottelun jälkeen loppukauden 2002–2003 kattavan sopimuksen joukkueeseen ja hän voitti Suomenmestaruuden keväällä 2003. Bissett lopetti tähän pelaajauransa 37-vuotiaana.

### Maajoukkueura

Bissett edusti Yhdysvaltoja MM-kilpailuissa vuosina 1992 ja 1999.

Perhe
-----

Bissettillä on kolme lasta; Mackenzie, Jada ja Madeline (Tilanne kaudella 2002–2003). He ovat kaikki syntyneet eri maissa; Sveitsissä, Ruotsissa ja Suomessa.

Tilastot
--------

|   |   | Runkosarja |   | Pudotuspelit |   | Palkinnot |   | Arvokisat |
| --- | --- | --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   | Turnaus | O | M | S | Pist. | RM |  |
| 1984–1985 | Waterloo Black Hawks | USHL | 48 | 38 | 65 | 103 | 24 | - | - | - | - | - |
| 1985–1986 | Michigan Tech | NCAA | 40 | 12 | 21 | 33 | 18 | - | - | - | - | - |
| 1986–1987 | Michigan Tech | NCAA | 40 | 16 | 19 | 35 | 12 | - | - | - | - | - |
| 1987–1988 | Michigan Tech | NCAA | 41 | 18 | 26 | 44 | 20 | - | - | - | - | - |
| 1988–1989 | Michigan Tech | NCAA | 42 | 19 | 28 | 47 | 16 | - | - | - | - | - |
|  | Adirondack Red Wings | AHL | 5 | 0 | 1 | 1 | 0 | - | - | - | - | - |
| 1989–1990 | Hampton Roads Admirals | ECHL | 5 | 7 | 7 | 14 | 2 | - | - | - | - | - |
|  | Adirondack Red Wings | AHL | 16 | 11 | 4 | 15 | 4 | - | - | - | - | - |
| 1990–1991 | Adirondack Red Wings | AHL | 73 | 44 | 38 | 82 | 12 | - | - | - | - | - |
|  | Detroit Red Wings | NHL | 5 | 0 | 0 | 0 | 0 | - | - | - | - | - |
| 1991–1992 | Brynäs IF | Elitserien | 40 | 25 | 15 | 40 | 32 | 5 | 2 | 1 | 3 | 0 |  |  |  |  |  |  | MM | 6 | 1 | 0 | 1 | 0 |
| 1992–1993 | Brynäs IF | Elitserien | 40 | 21 | 11 | 32 | 20 | 10 | 7 | 1 | 8 | 8 | Le Mat-pokalen |
| 1993–1994 | SC Rapperswil-Jona | NLB | 36 | 24 | 27 | 51 | 16 | - | - | - | - | - |
| 1994–1995 | SC Rapperswil-Jona | NLA | 33 | 12 | 15 | 27 | 18 | - | - | - | - | - |
| 1995–1996 | Houston Aeros | IHL | 3 | 0 | 0 | 0 | 0 | - | - | - | - | - |
|  | HC La Chaux-de-Fonds | NLB | 5 | 1 | 4 | 5 | 6 | - | - | - | - | - |
|  | TuS Geretsried | Saksa I | 31 | 26 | 37 | 63 | 18 | - | - | - | - | - |
|  | ESV Kaufbeuren | DEL | 1 | 0 | 1 | 1 | 0 | - | - | - | - | - |
| 1996–1997 | HIFK | SM-liiga | 50 | 14 | 9 | 23 | 26 | - | - | - | - | - |
| 1997–1998 | Starbulls Rosenheim | DEL | 34 | 10 | 14 | 24 | 20 | - | - | - | - | - |
|  | SC Rapperswil-Jona | NLA | 9 | 2 | 3 | 5 | 4 | 2 | 0 | 2 | 2 | 2 |
| 1998–1999 | Brynäs IF | Elitserien | 50 | 40 | 12 | 52 | 30 | 14 | 6 | 2 | 8 | 4 | Le Mat-pokalen |  |  |  |  |  | MM | 6 | 3 | 0 | 3 | 0 |
| 1999–2000 | Brynäs IF | Elitserien | 50 | 15 | 37 | 52 | 55 | 11 | 3 | 2 | 5 | 0 |
| 2000–2001 | Brynäs IF | Elitserien | 50 | 21 | 17 | 38 | 30 | 4 | 3 | 1 | 4 | 0 |
| 2001–2002 | Brynäs IF | Elitserien | 50 | 14 | 15 | 29 | 24 | 4 | 1 | 2 | 3 | 6 |
| 2002–2003 | Tappara | SM-liiga | 45 | 11 | 13 | 24 | 6 | 15 | 4 | 0 | 4 | 4 | Kanada-malja |
| 1 kausi | yhteensä | NHL | 5 | 0 | 0 | 0 | 0 | - | - | - | - | - |
| 6 kautta | yhteensä | Elitserien | 280 | 136 | 107 | 243 | 191 | 48 | 22 | 9 | 31 | 18 |
| 2 kautta | yhteensä | SM-liiga | 95 | 25 | 22 | 47 | 32 | 15 | 4 | 0 | 4 | 4 |
| 2 kautta | yhteensä | NLA | 42 | 14 | 18 | 32 | 22 | 2 | 0 | 2 | 2 | 2 |
| 2 kautta | yhteensä | DEL | 35 | 10 | 15 | 25 | 20 | - | - | - | - | - |

Lähteet
-------

* Tom Bissett The Internet Hockey Databasessa (englanniksi)
* Tom Bissett Eurohockey-sivustolla (englanniksi)
* Tom Bissett Legends of Hockey -sivustolla (englanniksi)
* Tom Bissett *Elite Prospects*. Everysport Media Group AB.  (englanniksi)

### Viitteet

1. 1 2 3 4  Tom Bissett, verkonheiluttaja jenkeistä TFC - TapparaFanCenter.  Arkistoitu 8.8.2007. Viitattu 17.5.2012.
2. ↑  Pelaajat - B C D E F G Tappara. Viitattu 17.5.2012.
3. 1 2 3  HockeyDB
4. 1 2 3  EliteProspects
5. ↑  All-Time Statistics | Elitserien | G (englanniksi)
6. ↑  Tom Bissett Tapparan testiin  9.10.2002. Jatkoaika.com. Viitattu 17.5.2012.
7. ↑  Tom Bissett pelaa loppukaudenkin Tapparassa  10.11.2002. Jatkoaika.com. Viitattu 17.5.2012.